text: Familien Toft fejrede jul med asylansøgere: En positiv aften
  25 december 2016 kl. 16.42
  Som en del af Røde Kors’ projekt Julevenner havde Lars Skov Toft og resten af hans familie inviteret en statsløs palæstinensisk familie til juleaften.
  Den 22. december mødte de hinanden for første gang: Den danske værtsfamilie og den palæstinensiske familie, der lige nu søger om dansk asyl. Juleaften var de så sammen igen, familien Toft havde nemlig inviteret en familie asylansøgere indenfor.
  - En utrolig positiv aften, siger Lars Skov Toft dagen derpå til TV SYD og fortsætter:
  - Det gik bare derudaf, det synes jeg var dejligt.
  Den palæstinensiske familie har været i Danmark i fem måneder og ønskede at fejre dansk jul. Derfor blev de af Røde Kors matchet med familien Toft, der bor fem kilometer væk fra deres asylcenter. Og familien kom ikke kun for at spise, de var nemlig med i køkkenet for at hjælpe med maden.
  - Vi hjalp jo hinanden, og det var meget hyggeligt, siger Mie Toft om arbejdet i køkkenet.
  Den palæstinensiske familie spiser ikke svinekød, men det fandt familien nemt en løsning på.
  Lars Skov Toft: "En utrolig positiv aften"
  -De spiser jo ikke gris, og det respekterer vi. Jeg måtte undvære min flæskesteg, men skide være med det siger Lars Skov Toft.
  Til gengæld respekterede den syriske familie også, at Lars drak brændevin til sin sild, fortæller han med et smil på læben.  
  Familien fortæller, at de sagtens kunne finde på at invitere andre asylansøgere indenfor en anden gang.
  - Men det kræver lidt arbejde, og lidt forståelse for hvem man har med at gøre, siger Lars.
  Sidste år matchede Røde Kors 300 flygtningefamilier med danske værtsfamilier, og i år har op mod 400 familier taget imod tilbuddet.
  
  